Drie leerders vas ná skietvoorval by skoolFoto: SAPD/Facebook Drie leerders van ŉ skool in Lenasia, suid van Johannesburg, is in hegtenis geneem ná ŉ skietvoorval Dinsdagoggend buite dié skool. Drie seuns, tussen 14 en 17 jaar oud, is in hegtenis geneem ná die skietvoorval kort ná 07:00 buite die MH Joosub Secondary School, het kol. Lungelo Dlamini, woordvoerder van die polisie, gesê. “Daar is op ŉ 7.65 mm-pistool en ses koeëls by een van die verdagtes se huise beslag gelê. Sake van poging tot moord en die besit van ŉ ongelisensieerde vuurwapen word ondersoek.” Twee leerders, onderskeidelik 19 en 18 jaar oud, is tydens die voorval gewond. Die 19-jarige is in sy regteronderbeen geskiet terwyl die ander slagoffer ŉ skaafwond opgedoen het. “Dit is nog nie bekend wat tot die voorval gelei het nie, maar daar word vermoed dat een van die verdagtes met die vuurwapen gespeel het toe ŉ skoot afgegaan het. Die polisie het inligting opgevolg en agtergekom die vuurwapen was in die besit van die drie verdagtes voor die skoot afgegaan het.” Een van die verdagtes het die toneel met die vuurwapen verlaat en is deur die polisie agtervolg na sy ouerhuis waar daar op die vuurwapen beslag gelê is. Volgens Dlamini behoort die vuurwapen glo aan die seun se pa. Steve Mabona, woordvoerder van die provinsiale onderwysdepartement, het gesê die twee slagoffers is albei in matriek. Hulle is ná afloop van die voorval onderskeidelik na die Lenmed- en Lenasia-kliniek geneem vir mediese behandeling. “Ons verwelkom die inhegtenisneming van die verdagtes. Dit is ŉ teken van samewerking tussen die departement en polisie,” het Panyaza Lesufi, LUR vir onderwys in Gauteng, gesê. Berading word intussen aan leerders by die skool verskaf. Volgens Mabona sal daar met dissiplinêre stappe begin word teen die leerders wat in hegtenis geneem is.